***Μαρούλα Κλιάφα «Ο δρόμος για τον Παράδεισο είναι μακρύς»***

****Το λογοτεχνικό είδος στο οποίο ανήκει το κείμενο είναι το **επιστολικό μυθιστόρημα**, είναι δηλαδή, γραμμένο σε μορφή επιστολών που ανταλλάσσουν δύο 15χρονα κορίτσια, η Ελένη και η Βερόνικα. Τα δυο κορίτσια αλληλογραφούν επί οκτώ μήνες και τελικά γίνονται φίλες εξ αποστάσεως, μέσω αλληλογραφίας. Τόσο η Βερόνικα όσο και η Ελένη στις επιστολές τους περιγράφουν τα καθημερινά προβλήματά τους αλλά και εξομολογούνται τις σκέψεις και τα συναισθήματά τους σχετικά με τη “διαφορετικότητά” τους. Είναι και οι δύο θύματα ρατσισμού για διαφορετική αιτία η καθεμία. **Η Βερόνικα** **είναι αλλοεθνής**, **ενώ η Ελένη είναι ανάπηρη.**

**Το θέμα του κειμένου**

Το θέμα του κειμένου είναι  **ο ρατσισμός, η κοινωνική απομόνωση, η απόρριψη**  που βιώνει κάποιος, επειδή είναι διαφορετικός. Η Βερόνικα είναι **αλλοδαπή** και γι’ αυτό πέφτει θύμα **εθνικού ρατσισμού (ξενοφοβίας**),  ενώ η Ελένη είναι **ανάπηρη** και βιώνει **κοινωνικό ρατσισμό**.

* **Χώρος:** Τρίκαλα (Βερόνικα), Αθήνα (Ελένη).
* **Χρόνος:** κάπου στο παρόν
* **Πρόσωπα:** Βερόνικα, Ελένη, γονείς και αδελφός Βερόνικας, πατέρας Ελένης.

**Η επιστολή της Βερόνικας**

 Η Βερόνικα και τα μέλη της οικογένειάς της (πατέρας, μητέρα, αδελφός) είναι οικονομικοί μετανάστες που κατάγονται από την Αλβανία. Γι΄ αυτό, λόγω της αλβανικής καταγωγής τους, αντιμετωπίζουν τη ρατσιστική συμπεριφορά των γειτόνων τους. Αυτοί χωρίς να γνωρίζουν την οικογένειά της και μόνο στην είδηση ότι είναι Αλβανοί αντιδρούν απορριπτικά και προσβλητικά. Αρχικά, η αντίδραση είναι ομαδική. Μαζεύουν υπογραφές για να τους διώξουν από την πολυκατοικία. Στη συνέχεια προχωρούν σε ατομικές επιθέσεις. Εξαπολύουν κατασκευασμένες και ανυπόστατες κατηγορίες *(«τάχα κάνουμε θόρυβο και την ενοχλούμε*»). Μιλούν με επιθετικά, υβριστικά και σκληρά λόγια *(«Τι ζητάτε…να φύγετε», «βρομο-Αλβανός»).* Ο σπιτονοικοκύρης τηρεί μια στάση μάλλον αδιάφορη και αδρανή  (*Ε, τι να κάνουμε; …ρατσιστές*»).

**Τα συναισθήματα της Βερόνικας και της οικογένειάς της**

 Πίκρα και απογοήτευση.  Η μητέρα μένει άφωνη, δεν ξέρει τι να πει. Ο γιος αισθάνεται πληγωμένος και θυμώνει απέναντι στη μητέρα του που αποκαλύπτει την ταυτότητά τους. Ο πατέρας αγανακτεί. Δεν θέλει να αισθάνεται παρείσακτος. Παραπονιέται στον ιδιοκτήτη του διαμερίσματος. Και η Βερόνικα στενοχωριέται, πικραίνεται, αισθάνεται ότι αδικείται  και αγανακτεί. Εκφράζει  την απορία της, καθώς δεν καταλαβαίνει γιατί πρέπει να θεωρούνται κάποιοι άνθρωποι διαφορετικοί. Φαίνεται να ζηλεύει λιγάκι τη φίλη της που δεν αντιμετωπίζει, όπως πιστεύει, τέτοια προβλήματα. Τέλος αισθάνεται αδικημένη, γιατί δεν καταλαβαίνει τον λόγο για τον οποίο κάποιοι θεωρούνται κατώτεροι. Αντιλαμβάνεται πως είναι θύμα διακρίσεων και πως η στάση των άλλων απέναντί της δεν είναι σωστή.

**Η επιστολή της Ελένης**

 Η Ελένη κατανοεί το πρόβλημα της Βερόνικας, καθώς κι αυτή είναι θύμα **κοινωνικού ρατσισμού λόγω της σωματικής αναπηρίας της.** Αντιμετωπίζει κινητικά προβλήματα λόγω κάποιου αυτοκινητιστικού ατυχήματος (άτομο με ειδικές ανάγκες). Αν και δεν το εκφράζει καθαρά, ωστόσο υπάρχουν ενδείξεις στην επιστολή της, που φωτίζουν το πρόβλημά της, δηλαδή σε πολλά σημεία της επιστολής της η Ελένη αναφέρεται έμμεσα και υπαινικτικά στην κατάστασή της:

* *«Καμιά φορά η ζωή είναι πολύ σκληρή****μαζί μας****»*
* *«Τώρα ξέρω»*
* *«Συμμερίζομαι* ***απόλυτα*** *την αγανάκτησή σου»*
* *«Ο περισσότερος κόσμος δεν μπορεί να ανεχτεί το διαφορετικό. Αδιαφορεί για* ***τον ανάπηρο****… όπως αυτός»*
* *«Εκείνο που* ***εμένα με πληγώνει*** *είναι ο* ***οίκτος*** *και η* ***υποκρισία****. Σιχαίνομαι … που σε βρίσκουν* ***ανήμπορο****…χειρότεροι»*

**Η Ελένη δεν αποκαλύπτει το πρόβλημά της**

 Η Ελένη φαίνεται πως δεν έχει αποδεχτεί το πρόβλημά της. Η αντίδραση του περιβάλλοντος, ο οίκτος και η υποκρισία, η περιφρόνηση των άλλων την κάνουν διστακτική. Φοβάται ότι και η Βερόνικα θα αλλάξει στάση απέναντί της, αν της αποκαλύψει την αλήθεια και έτσι αποκρύπτει την αναπηρία της από τη φίλη της. Μάλιστα η Ελένη παρουσιάζεται στην επιστολή της όχι όπως είναι (ανάπηρη) αλλά πολύ διαφορετική, όπως θα ήθελε να είναι *(«αύριο είναι η μεγάλη μέρα. Θα δώσουμε τον τρίτο αγώνα στο μπάσκετ»*). Στην πραγματικότητα έχει δημιουργήσει έναν ψεύτικο κόσμο στον οποίο θα ήθελε να ζει, διότι δεν έχει αποδεχθεί ακόμη το πρόβλημά της.

**Χαρακτηρισμοί προσώπων**

**Βερόνικα – Ελένη**

* Θύματα ρατσισμού.
* Ώριμες, με ευθυκρισία, λογικές, συγκροτημένες, ευαίσθητες,
* Αγνές, αθώες, απονήρευτες, δεν μπορούν να κατανοήσουν γιατί οι άνθρωποι κρύβουν τόσο μίσος και κακία μέσα τους.
* Περήφανες, αξιοπρεπείς, δεν παρασύρονται από τα συναισθήματά τους και δεν εμφανίζουν βίαιη και εχθρική συμπεριφορά προς τους άλλους. Διεκδικούν ισότιμη αντιμετώπιση από τον κοινωνικό τους περίγυρο.
* Διστακτικές, επιφυλακτικές, δύσπιστες απέναντι στους ανθρώπους, εσωστρεφείς, κοινωνικά απομονωμένες, έχουν βιώσει την κοινωνική απόρριψη και έχουν πληγωθεί.
* Ιδιαίτερα η **Ελένη** είναι ανασφαλής, με αισθήματα κατωτερότητας, δεν αποδέχεται την αναπηρία της και υποκρίνεται ότι είναι αρτιμελής από το φόβο της απόρριψης.

**Ο δρόμος για τον Παράδεισο είναι μακρύς**

 Ο Παράδεισος συμβολίζει την ευτυχία, τη γαλήνη. Ο τίτλος του βιβλίου έχει **μεταφορική σημασία** καισημαίνει ότι ο δρόμος για την ευτυχία είναι δύσκολος, γιατί συναντά κανείς πολλά εμπόδια : την έχθρα ή την αδιαφορία των άλλων, την απόρριψη από τους γύρω του, τη δική του απογοήτευση. Για να ξεπεραστούν όλα αυτά χρειάζεται να αγωνιστεί με δύναμη και πείσμα, να μοιράζεται τα προβλήματά του και να δέχεται βοήθεια από τους άλλους.

**ΑΦΗΓΗΜΑΤΙΚΟΙ ΤΡΟΠΟΙ**

**ΑΦΗΓΗΣΗ**

* **Πρωτοπρόσωπη**. **Τα κορίτσια - αφηγήτριες** ανταλλάσσουν επιστολές γραμμένες σε **πρώτο πρόσωπο** και εξομολογούνται τις σκέψεις και τα συναισθήματά τους.
* Σε όλο το κείμενο η αφήγηση γίνεται από τα δύο κορίτσια που είναι οι **κεντρικές ηρωίδες**, τη Βερόνικα και την Ελένη, έτσι και οι δυο αφηγήτριες είναι **ομοδιηγητικές (δραματοποιημένες)** με **εσωτερική οπτική γωνία**.
* **Χρόνος γεγονότων**: H συγγραφέας αφηγείται τα γεγονότα με ευθύγραμμη σειρά. Υπάρχουν όμως και αναδρομές στο παρελθόν τόσο από την πλευρά της Ελένης όσο και κυρίως από την πλευρά της Βερόνικας.

**ΔΙΑΛΟΓΟΣ**

Η Βερόνικα μεταφέρει σε ευθύ λόγο τις κατηγορίες και τις προσβολές των γειτόνων. Ο ευθύς λόγος προσφέρει ζωντάνια και θεατρικότητα.

**Γλώσσα:** Απλή, καθημερινή δημοτική, με στοιχεία προφορικότητας.

**Ύφος:** απλό, φιλικό, οικείο, άμεσο, αυθόρμητο, εξομολογητικό

**Σχήματα λόγου:**

* **μεταφορές :** *«από πού κρατάει η σκούφια τους», «τι καπνό φουμάρουν», «η ζωή μας έχει γίνει κόλαση»,**«ένας κόμπος έχει σταθεί στο λαιμό μου και με πνίγει», «ο δρόμος για τον παράδεισο είναι μακρύς», «διαβάζεις το φόβο στα μάτια του άλλου»* κ.ά.).
* **αντιθέσεις : «Τότε** *δεν καταλάβαινα τι ακριβώς ήθελε να πει.* **Τώρα** *ξέρω..»* **«***Κόλαση-Παράδεισος***»**
* **ρητορικά ερωτήματα** : *«Γιατί δεν καταλαβαίνουν πόσο πολύ μας πληγώνουν; … Τι διαφορά έχει αν είσαι Αλβανός, Έλληνας, Τούρκος ή Νιγηριανός; Γιατί μερικοί άνθρωποι γίνονται τόσο κακοί; Γιατί δεν μπορούν να* *δεχτούν το διαφορετικό;»* Με τα ερωτήματα αυτά ο συγγραφέας πετυχαίνει τα εξής: **α)** να χαρίσει στο κείμενο ζωντάνια και παραστατικότητα, **β)** να προβληματίσει τον αναγνώστη και **γ)** να προβάλει με έμφαση το μήνυμα του κειμένου
* **αποσιώπηση** : «Εσύ τα έχεις όλα: οικονομική άνεση, ομορφιά, έρωτα... Η ζωή είναι δική σου. Eνώ εγώ...», «Οι άνθρωποι που μένουν στην πολυκατοικία σας είναι...»

**ΡΑΤΣΙΣΜΟΣ – ΜΟΡΦΕΣ ΡΑΤΣΙΣΜΟΥ- ΠΡΟΚΑΤΑΛΗΨΕΙΣ**

**Ρατσισμός (ορισμός)**: το φαινόμενο των διακρίσεων και της εχθρικής συμπεριφοράς σε βάρος ατόμων, ομάδων, λαών εξαιτίας της φυλής, του έθνους, της θρησκείας, του φύλου, της σωματικής- πνευματικής κατάστασης ή της κοινωνικής- οικονομικής τους θέσης.

**Μορφές ρατσισμού :**

1. **Εθνικός ρατσισμός ή ξενοφοβία (περίπτωση Βερόνικας**): η αντίληψη ότι ένα έθνος είναι ανώτερο από άλλα και η επακόλουθη εχθρική συμπεριφορά και περιφρόνηση σε βάρος αλλοεθνών (οικονομικών μεταναστών ή προσφύγων),
2. **Φυλετικός ρατσισμός** : η αντίληψη ότι μία φυλή είναι ανώτερη από τις άλλες στο σωματικό ή στο διανοητικό επίπεδο και η επακόλουθη περιφρόνηση και εχθρότητα απέναντι στους ανθρώπους που έχουν άλλο χρώμα δέρματος κι ανήκουν σε άλλη φυλή (π.χ. διωγμοί των μαύρων της Αφρικής από τους λευκούς).
3. **Θρησκευτικός ρατσισμός** : η αντίληψη ότι μια θρησκεία είναι η μόνη αληθινή και πρέπει να επικρατήσει έναντι των υπολοίπων και οι επακόλουθοι διωγμοί σε βάρος των αλλοθρήσκων.
4. **Κοινωνικός ρατσισμός (περίπτωση Ελένης)**: η εχθρική συμπεριφορά απέναντι σε ορισμένες κοινωνικές ομάδες που παρουσιάζουν κάποια μειονεξία η διαφορετικότητα, όπως οι φορείς του AIDS, οι ναρκομανείς, οι έγκλειστοι φυλακών, οι ομοφυλόφιλοι, οι σωματικά ανάπηροι, οι νοητικά καθυστερημένοι, οι γυναίκες κ.α.

**Προκαταλήψεις :** Ο ρατσισμός οφείλεται σε προκαταλήψεις και στερεότυπα, δηλαδή σε αυθαίρετες, παράλογες και γενικευμένες κρίσεις και γνώμες για πρόσωπα και ομάδες (π.χ. όλοι οι αλλοδαποί είναι εγκληματίες). Οι προκαταλήψεις είναι αντιλήψεις που διαμορφώνονται εκ των προτέρων, δηλαδή χωρίς να έχει προηγηθεί εξέταση των πραγμάτων, δε στηρίζονται στη λογική ούτε αποδεικνύονται επιστημονικά και οδηγούν συνήθως σε ρατσιστική συμπεριφορά σε βάρος ατόμων ή ομάδων. Τις προκαταλήψεις και τα στερεότυπα τις αποκτάμε ήδη από την παιδική μας ηλικία μέσω της ανατροφής και της εκπαίδευσης που λαμβάνουμε από την οικογένεια, το σχολείο ή την κοινωνία. Τέλος, τις αποδεχόμαστε άκριτα, τις διατηρούμε σε όλη την ενήλικη ζωή μας και τις μεταδίδουμε στις επόμενες γενιές. Δύσκολα μπορούμε να απαλλαγούμε από αυτές, γιατί είναι ριζωμένες στη συνείδησή μας.

 